
Mészöly Miklós Filmjéről

Legfőbb állításom, hogy a Filmben a ’horizonttal rendelkezés’ tulajdonsága alapján különböző beszédmódokat lehet elkülöníteni. Ezek közül az egyik a leírás, melyhez egy horizont nélküli leíró kapcsolódik. Ezen kívül két elbeszélő beszédmódot különítek el, melyben a beszélő horizonttal rendelkezik, tehát elbeszélőnek is nevezhetjük: a) a tájékoztatások/heccek és b) a rendező-operatőr értelmezési kísérletei. A nyomozás, a szemmel tartás folytonos kényszere végül tevékenysége értelmetlenségével szembesíti a rendező-operatőrt és a befogadó(ka)t is. A regény mégis ennek az értelmetlenségnek a vállalását kínálja fel. Ez a messze nem szimbolikus út, az Öregember és az Öregasszony útja, kultúránk legalapvetőbb problémáival szembesít minket: múlt és jelen viszonyával, a tényszerűség és elfogulatlanság lehetőségeivel, a percepció és a megismerés bizonytalanságával. Radikálisan kérdőjelezi meg a történeti/történelmi megismerés lehetőségét.
A nyomozás állandó, szinte mániás kényszere azt sulykolja, hogy szembe lehet nézni ezekkel a kérdésekkel, „ha az ember nem szarik be.”



